SL Uradni list Evropske unije C 198/4

USTANOVNI AKT PARLAMENTARNE SKUPŠČINE EURONEST

2011/C 198/06

PREAMBULA

Poslanci Evropskega parlamenta in poslanci parlamentov vzhodnoevropskih partnerskih držav so na srečanju v Bruslju dne 3. maja 2011,

ker so se Evropska unija in vzhodnoevropske partnerske države v okviru vzhodnega partnerstva z zanimanjem seznanile s predlogom s praškega vrhovnega srečanja vzhodnega partnerstva, ki je potekalo v Pragi (Češka republika) 7. maja 2009, o ustanovitvi parlamentarne skupščine EU in vzhodnih sosed, tj. parlamentarne skupščine Euronest,

ker je Evropska komisija 3. decembra 2008 predložila sporočilo o vzhodnem partnerstvu, Evropski svet pa je na srečanju 19. in 20. marca 2009 pozdravil oblikovanje velikopoteznega vzhodnega partnerstva in sprejel pomembno izjavo o vzhodnem partnerstvu, kar omogoča institucionaliziranje vzhodnega partnerstva,

ker je treba ustanovitev večstranskih izvršnih struktur vzhodnega partnerstva dopolniti z ustanovitvijo parlamentarne skupščine, ki bo izvršne organe pozivala k odgovornosti in nadzorovala njihove dejavnosti,

ker zamisel o ustanovitvi parlamentarne skupščine Euronest izhaja iz resolucije Evropskega parlamenta z dne 15. novembra 2007, v kateri je ta predlagal ustanovitev takšne skupščine po zgledu obstoječih večstranskih parlamentarnih skupščin, v katerih že sodeluje,

ker je parlamentarna konferenca evropske vzhodne soseščine, ki jo je 4. in 5. junija 2008 organiziral Evropski parlament in ki so se je udeležili tudi predstavniki šestih vzhodnoevropskih sosedskih držav: Republike Armenije, Azerbajdžanske republike, Gruzije, Republike Moldavije, Ukrajine in Republike Belorusije, sprejela končno izjavo, v kateri je omenila ustanovitev parlamentarne skupščine Euronest,

ker so poslanci parlamentov vzhodnoevropskih partnerskih držav na skupnem srečanju, ki je potekalo 18. maja 2009 v Kijevu, izrazili interes za vzpostavitev parlamentarne razsežnosti vzhodnega partnerstva z ustanovitvijo parlamentarne skupščine Euronest in sprejeli priporočila za to,

SKLENILI:

Člen 1

Ustanovitev in temeljna načela

S tem aktom je parlamentarna skupščina Euronest ustanovljena kot parlamentarna institucija vzhodnega partnerstva med Evropsko unijo in vzhodnoevropskimi partnerskimi državami, za katero se načeloma lahko uporablja člen 49 Pogodbe o Evropski uniji. Parlamentarna skupščina Euronest temelji na skupnih interesih in zavezah ter načelih razlikovanja, deljenega lastništva in odgovornosti. Načelo razlikovanja v tem smislu ne sme vplivati na pravice posameznih vzhodnoevropskih partnerskih držav, ampak mora biti usmerjeno k opredelitvi razlik v interesih in ciljih na področju odnosov vsake vzhodnoevropske partnerske države z Evropsko unijo.

Sodelovanje v parlamentarni skupščini Euronest je prostovoljno in skupščina pa deluje v duhu povezovanja in odprtosti.

Evropski parlament in vzhodnoevropske partnerske države spoštujejo raznolikost kultur, tradicij in nacionalnih identitet narodov držav članic Evropske unije in vzhodnoevropskih partnerski držav ter organizacijo njihovih organov oblasti.

Člen 2

Cilji

Parlamentarna skupščina Euronest pomaga pri podpori, spodbujanju in utrjevanju vzhodnega partnerstva v praksi tako, da zajema štiri tematske platforme, katerih vsebina so:

(a) vprašanja v zvezi s temeljnimi vrednotami, vključno z demokracijo, pravno državo, spoštovanjem človekovih pravic in temeljnih svoboščin, pa tudi v zvezi s tržnim gospodarstvom, trajnostnim razvojem in dobrim upravljanjem;

(b) nadaljnje gospodarsko povezovanje med Evropsko unijo in njenimi vzhodnoevropskimi partnerskimi državami ter podpiranje družbeno-gospodarskih reform v vzhodnoevropskih partnerskih državah in liberalizacije trgovine in naložb, kar bo prispevalo k približevanju zakonodaji in standardom Evropske unije in vzpostavitvi mreže poglobljenih in celovitih območij proste trgovine;

(c) mehanizmi za vzajemno podporo pri oskrbi z energijo in njeni zanesljivosti ter usklajevanje energetskih politik vzhodnoevropskih partnerskih držav;

(d) spodbujanje stikov med ljudmi in lajšanje sodelovanja med državljani Evropske unije in vzhodnoevropskih partnerskih držav, zlasti med mladimi; spodbujanje kulturnega sodelovanja in medkulturnega dialoga, pa tudi podpiranje izobraževanja, raziskav ter razvoja informacijske družbe in medijev.

Člen 3

Članstvo

Če želi parlament sodelovati pri delu parlamentarne skupščine Euronest, mora:

— biti del ustavnega sistema ene od držav, ki sodeluje v vzhodnem partnerstvu,

— biti izvoljen v skladu z zavezami OVSE ter drugimi mednarodnimi standardi za demokratične volitve,

— biti zavezan k varovanju in spodbujanju človekovih pravic in temeljnih svoboščin, pluralne demokracije ter pravne države.

Člen 4

Sestava

Parlamentarna skupščina Euronest je skupna, sestavljena iz dveh delov, ki ju sestavljajo poslanci:

(a) Evropskega parlamenta, na eni strani;

(b) parlamentov vzhodnoevropskih partnerskih držav, na drugi strani.

Člen 5

Struktura

Parlamentarna skupščina Euronest ima naslednjo strukturo:

(a) plenarna skupščina parlamentarne skupščine Euronest;

(b) predsedstvo;

(c) odbori;

(d) sekretariat.

Plenarno skupščina parlamentarne skupščine Euronest s kvalificirano večino dveh tretjin navzočih članov sprejme poslovnik, v katerem natančno določi svojo sestavo in pristojnosti ter delovanje svojih organov.

Člen 6

Pristojnosti

Pristojnosti parlamentarne skupščine Euronest so

(a) uveljaviti se kot forum za parlamentarno razpravo, nadzor in pregled vseh vprašanj v zvezi z vzhodnim partnerstvom ter kot parlamentarna institucija tega partnerstva;

(b) zagotavljati skladnost s cilji iz člena 2 tega ustanovnega akta;

(c) sprejemati resolucije in priporočila, naslovljene na vrh vzhodnega partnerstva ter institucije, organe, ministrske skupine in konference, ki sodelujejo pri razvoju partnerstva, o zadevah v zvezi z različnimi vidiki partnerstva;

(d) izražati mnenja o zadevah, ki ji jih predložijo vrh vzhodnega partnerstva in ministrske konference, povezane z vzhodnim partnerstvom; sama lahko pozove vrh in konference, naj se z njo posvetujejo o katerem koli vprašanju v zvezi z vzhodnim partnerstvom;

(e) vzpostaviti ustrezne odnose med parlamentarno skupščino Euronest na eni strani ter vrhom in različnimi ministrskimi konferencami ter institucijami, povezanimi z vzhodnim partnerstvom, na drugi strani;

(f) omogočiti izmenjavo informacij, usposabljanje in izobraževalne programe, ki so usmerjeni k spodbujanju učinkovitosti parlamentarnega dela, izvajanju standardov in najboljšim praksam pri delu parlamentov vzhodnoevropskih partnerskih držav;

(g) pomagati pri usklajevanju nacionalnih zakonodaj vzhodnoevropskih partnerskih držav z zakonodajo evropske unije, vključno z izvajanjem ustreznih projektov na dvostranski in večstranski ravni.

Člen 7

Financiranje

Stroške delovanja parlamentarne skupščine Euronest poravnajo Evropski parlament in parlamenti držav vzhodnega partnerstva, ki so del skupščine, v skladu z deleži, ki so določeni v poslovniku.

Člen 8

Zasedanja

Plenarna skupščina parlamentarne skupščine Euronest načeloma zaseda enkrat letno izmenično v eni od vzhodnih partnerskih držav oziroma v prostorih v enem od krajev dela Evropskega parlamenta, na povabilo Evropskega parlamenta ali parlamenta vzhodnoevropske partnerske države gostiteljice.

Predsedstvo parlamentarne skupščine Euronest in odbori se sestajajo v skladu s poslovnikom skupščine.

Člen 9

Končne določbe

Ta ustanovni akt je bil podpisan v Bruslju 3. maja 2011, brez poseganja v njegovo skladnost z notranjimi določbami vseh sodelujočih parlamentov, ter začne veljati na dan podpisa.

Po ustanovitvi parlamentarne skupščine Euronest bo ta akt omogočal podpis vsaki upravičeni stranki, ki ga ni podpisala.

Kateri koli podpisnik tega ustanovnega akta se lahko odloči, da bo prenehal s članstvom tako, da predsedstvu parlamentarne skupščine Euronest eno leto vnaprej vroči formalno obvestilo.